बिदिनो दाब-दाब जायगायाव सोलोंथाइनि सोरां होनानै राव-थुनलाइ हारिमुनि फोसावनाय फेहेरनाय सं-रैखायाव गोसो होनाय आरो सोलोंथाइ होनानै सुबुं सम्पद सोरजिनाय सुकुमार बसुमतारीया भेनसार स्कुलफोरखौ सरकारा सरकारी  खालामनायाव दरमाहा गैयालासे जिउनि बेलासि समसिमबो जिउखुंनो गोनां जादोंमोन। जिउनि बेलासि समाव ख्रिष्टान मिसननि लोब्बायाव आरो जीशुनि बोसोनजों गोमोहाबना सुकुमार बसुमतारीनि बादि बर’ राव-थुनलाइ हारिमुनि सिबियारिया ख्रिष्टान धोरोमनि बागै बाखलायनो गोनां जादोंमोन। बे बाथ्राया बर’फोरनि सानखांनो गोनां बाथ्रा। बिथाङा 1969 मायथाइनि 14 अक्ट’बर खालारखालि क’कराझार जिल्लानि गसाइगाव महकुमानि पाटाकाटा गामिनि रुंसारि सिजेन ब्रह्म मण्डलनि फिसाजो रेणु ब्रह्मजों जुलि जालायो आरो संसार जानायाव आगान सुरो। बिथांनि बिसि रेणु ब्रह्मआबो फोरोंगिरि हिसाबै मोनसे सुखु-गोजोन संसारारि जिउ खांदोंमोनब्लाबो बेनि गेजेरावनो दुखुनि बाथ्रा 1995 मायथाइयाव केनसार बेरामाव बिसिया थैनो गोनां जानायाव बिथांनि संसाराव खोमसिया साग्लोबफैयो। बेयो जायखिजायाथोंसै बिसोर संसारारि जिउखांनायाव साब्रै हौवासा आरो सासे हिनजावसा खांदोंमोन। बिसेरनि मुंफोरा जाबाय फारियै- मोनहासार, ख्रोमसार, मिनिसार, ददे रानि आरो अलंबार बसुमतारी।